לאחר ניהול הליך של הוכחות הורשע הנאשם בשלוש עבירות של איומים, עבירה של ניסיון לתקיפה סתם, עבירה של תקיפה חבלנית בנסיבות מחמירות , עבירה של היזק לרכוש במזיד ועבירה של תקיפה סתם – בן זוג.
עובדות המעשים נשוא כתב האישום פורטו בהרחבה בהכרעת הדין.
כתב האישום מתייחס למעשים שבוצעו בין השנים 2007 – 2010, תחילתם בתקופה בה היו הנאשם והמתלוננת נשואים ומתגוררים יחדיו וסופם בתקופה בה היו השניים פרודים. המעשים כוונו כלפי אשת הנאשם דאז – המתלוננת, וכלפי בנם, אחד מילדיהם המשותפים.
לאחר הרשעתו בדין ולאחר שאף ייצוגו של הנאשם הוחלף, התייצבה ב"כ הנאשם , טרם הטיעונים לעונש והצהירה בשמו של הנאשם כי הוא מכה על חטא, תרתי משמע, הן באשר למעשים והן באשר לאופן התנהלותו בהליך זה. ב"כ הנאשם עתרה כי באותו שלב יופנה הנאשם אל שירות המבחן והטעימה בקשתה בכך כי נזק כבד ייגרם לנאשם בשל הרשעתו בדין. היא הציגה בפני ביהמ"ש מסמכים המאשרים כי העסק של הנאשם ייפגע באופן ישיר מכך וציינה כי עסק זה מפרנס מלבד את משפחת הנאשם , שבע משפחות נוספות. כבר באותו שלב הדגישה ב"כ הנאשם כי חלף זמן רב מאוד מאז ביצוע העבירות וגם למימד הזמן יש חשיבות בענין זה, אף מבחינת הפנמתו של הנאשם את המעשים והשלכותיהם עליו ועל בני משפחתו.
המאשימה התנגדה לבקשה והדגישה כי הנאשם הכחיש מכל וכל את המיוחס לו הן בחקירתו במשטרה ובן בבית המשפט ועשה כן לאורך זמן שכן ההליך הלך והתמשך בבית המשפט. לטעמה של המאשימה, שאלת בחינת האפשרות של אי הרשעה, אינה עולה כלל ועיקר במקרה זה, שאינו מתאים לכך והצהירה כי היא תעמוד על הותרת הרשעתו של הנאשם על כנה ואף תעתור להטיל עליו עונש של מאסר בפועל.
מצאתי כי על מנת להביא בפני בית המשפט תמונה מלאה, להענות לבקשת ב"כ הנאשם , תוך הודעה כי אין בכך כדי ליצור ציפיה כלשהי אצל הנאשם.
מתסקיר שירות המבחן בעניינו של הנאשם עולה כי אשתו הראשונה נפטרה לפני כשלושים שנה. עם המתלוננת ניהל קשר זוגי כשלושים שנה. הוא אב לחמישה ילדים משתי מערכות יחסים אלה. עתה יש לו בת זוג נוכחית אחרת.
הנאשם מנהל עסק עצמאי של מערכות גידור, מבנים ושערים אוטומטיים.
משיחה עם הנאשם ועם המתלוננת עולה כי שניהם חוו חוויות ניצול ופגיעה מצד בן הזוג השני במהלך מערכת היחסים ביניהם. המתלוננת תארה קשר זוגי מעורער שלווה בכוחניות ואלימות מצד הנאשם. אז פרידתם לפני כחמש שנים, נותק הקשר והמתלוננת אינה חוששת מפני הנאשם. שלושת ילדיהם המשותפים אינם בקשר עם הנאשם.